Okresná prokuratúra Košice I 
Mojmírova 5, 041 47 Košice 1 	

Sp. zn. : 4 Pv 601/12/8802	Košice I, 27.12.2012
EEČ : 2-63-248-2012

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice I
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v Košiciach dňa 09.10.2012 v čase okolo 19.00 hod. vnikol cez otvorené okno do budovy Evanjelického gymnázia XXXXX XXXXX, následne vyšiel na 3. poschodie, kde otvoril triedu 4.C, z ktorej odcudzil video projektor zn. Benq spolu s kovovým držiakom, čím takto svojím konaním spôsobil Evanjelickému gymnáziu XXXXX XXXXX škodu vo výške 733,44 €
Podľa §216 odsek 2 Trestného poriadku je určená obvinenému skúšobná doba v trvaní 16 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Policajný orgán Obvodného oddelenia PZ XXXXX - XXXXX uznesením zo dňa 10.10.2012 sp. zn. XXXXX začal trestné stíhanie a následne uznesením zo dňa 16.10.2012 vzniesol obvinenie ml. XXXXX za prečin krádeže podľa § 212 ods. 2 písm. a / Trestného zákona, ktorého sa dopustil tak, ako je to uvedené vo výrokovej časti tohto uznesenia.

	Obvinený v prípravnom konaní vyhlásil, že skutok spáchal a súhlasil, aby trestné stíhanie  bolo  voči  nemu  v  prípravnom  konaní  podmienečne zastavené a súčasne v priebehu prípravného konania vrátil video projektor a uhradil za kovový držiak škodu vo výške 45,48 €.

	V priebehu skráteného vyšetrovania boli vypočutí poškodená XXXXX, svedok XXXXX, ktorých  výpovede spolu s  ďalšími zabezpečenými listinnými dôkazmi preukazujú trestnú činnosť obvineného.

	V zmysle ustanovenia § 216 ods. 1 písm. a, b, c / Tr. poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu, a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	Skúšobná doba sa začína právoplatnosťou uznesenia o podmienečnom zastavení trestného stíhania ( § 216 ods. 2 Tr. poriadku ).

	Ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje ( § 217 ods. 1 Tr. poriadku ).

	Obvinený ml. XXXXX svojim konaním spôsobil poškodenej strane Evanjelickému gymnáziu XXXXX XXXXX v Košiciach škodu na odcudzených veciach vo výške 733,44 €, pričom video projektor zn. Benq vrátil v nepoškodenom stave a za kovový držiak uhradil dňa 16.10.2012 škodu vo výške 45,48 €, čo potvrdzuje aj príjmový pokladničný doklad daňový č. 38 na č.l. 8 vyš. spisu. Zástupca poškodenej strany si uplatnil škodu vo výške 45,48 €, ktorá bola zo strany obvineného v plnom rozsahu týmto uhradená. Z  miesta bydliska je obvinený hodnotený kladne, Evanjelické gymnáziu XXXXX XXXXX v Košiciach hodnotí ml. XXXXX kladne, priestupkovo nebol doposiaľ riešený a doteraz nebol súdne trestaný.

	S poukazom na osobu obvineného, priznanie sa k trestnému činu, spôsobu náhrady škody boli splnené všetky podmienky na podmienečné zastavenie trestného stíhania v zmysle citovaného ustanovenia. Podľa § 216 ods. 2 Tr. poriadku bola obvinenému stanovená skúšobná doba v trvaní 16 mesiacov.

Poučenie:
Proti tomuto uzneseniu je prípustná  sťažnosť, ktorú  možno podať do troch dní od jeho oznámenia na Okresnú prokuratúru XXXXX I.                         Sťažnosť má odkladný účinok.

Mgr. Jozef Stanko
prokurátor